Hei, denne artikkelen er over ett år gammel og kan inneholde utdatert informasjon

Siv Jensen var gjest under årsmøtet i det nye fylkeslaget Viken Frp tidligere i vinter. Viken Frp er en sammenstilling av de gamle fylkeslagene i Østfold, Akershus og Buskerud.

Partilederen snakket der om metoo-arbeidet som ble gjort i partiet, om at Frp er et parti som tar varslere på alvor og som ønsket å lære av tidligere feil. Samtidig satt Ulf Leirstein på scenen og kikket bort mot sin partileder.

Leirstein var dirigent og møteleder ved årsmøtet.

Dagbladet har fått tilgang på internevalueringen fra årsmøtet i Viken. Den viser at flere i partiet reagerte kraftig på at Leirstein fikk lede møtet så kort tid etter metoo-sakene mot ham.

«Skremmende å se Ulf Leirstein som møteleder. Viser at partiet ikke tar grove saker på alvor», skriver én Frp-er som var på møtet.

«I disse metoo tider så burde vel Ulf vært holdt på avstand?», skriver en annen delegat.

Siv var der - vil ikke si noe

Siv Jensen ønsker ikke å kommentere saken overfor Dagbladet. Hun viser til partisekretær Fredrik Färber. Han ønsker heller ikke å kommentere saken, men sier det ikke er noe formelt i veien for at Leirstein kan lede Frp-møter.

- Fylkeslagene bestemmer selv hvem de ønsker som ordstyrer, skriver Färber i en SMS til Dagbladet.

Fylkesleder Liv Gustavsen (Frp) i Viken Frp sier hun beklager at Leirstein fikk ledet møtet.

- Dette beklager jeg. Jeg forstår veldig godt at det kan se uheldig ut, men de demokratiske prosessene i partiet gjorde at han ble valgt, sier hun til Dagbladet.

Gustavsen viser til at et flertall i fylkesstyret valgte å gå inn for å rotere møtedirigenter. Dermed kunne årsmøtet foreslå og velge Leirstein til vervet.

REAKSJONER: Flere i Frp reagerte tydelig i internevalueringen etter årsmøtet i Viken Frp. Vis mer

Trekantsex og porno

Ulf Leirstein trakk i fjor seg fra alle verv i Frp etter det ble kjent via NRK at han hadde foreslått trekantsex med en femtenåring overfor et kvinnelig partimedlem. Det ble også kjent at Leirstein hadde delt hardpornografiske bilder med en 14-åring.

- Jeg går ikke god for alt som presenteres, men jeg erkjenner å ha utvist dårlig dømmekraft og gått over streken, uttalte Leirstein om saken den gang.

Han har ikke besvart Dagbladets henvendelser i denne saken.

- Vil ikke spå

Liv Gustavsen i Viken sier hun har registrert at flere i salen reagerte sterkt på at Leirstein fikk vervet som møtedirigent. Hun lover at lokallaget vil ta lærdom av saken, men kan ikke garantere at Leirstein holdes borte fra lignende verv ved neste håndvending.

- Synes du man kan si at Viken Frp tar varslere på alvor nå?

- Absolutt. Vi har tatt til oss alle reaksjonene som kom i evalueringen av årsmøtet, sier Gustavsen.

- Hvordan tar dere dem på alvor?

- Vi kommer til å følge opp evalueringen grundig og lytte til responsen og lære av dette.

- Så Leirstein får ikke lede møtet neste år, da?

- Det skal jeg ikke spå noe som helst om, sier Gustavsen.